Ziņojums par Latvijas Republikas konsolidēto 2024. gada pārskatu

Zemā ekonomikas izaugsme pasaulē un galvenajās Latvijas ārējās tirdzniecības partnervalstīs 2024. gadā būtiski bremzēja Latvijas ekonomikas attīstību, kā rezultātā Latvijas iekšzemes kopprodukts (turpmāk – IKP) 2024. gadā salīdzināmās cenās ir samazinājies par 0,4 %, salīdzinot ar 2023. gadu. Ekonomikas attīstības tempus bremzējusi gan saspringtās ģeopolitiskās situācijas radītā nenoteiktība, Krievijas karš Ukrainā un tam sekojušais cenu kāpums, gan joprojām augstās procentu likmes. Salīdzinājumam, Eiropas Savienības (turpmāk – ES) dalībvalstu ekonomiku vidējais pieaugums 2024. gadā bijis 1,0 %.

2024. gadā vispārējās valdības budžeta deficīts[[1]](#footnote-2) bija 1,8 % no IKP[[2]](#footnote-3), kas bija zemāks kā likumā “Par valsts budžetu 2024. gadam un budžeta ietvaru 2024., 2025. un 2026. gadam” plānotais deficīta līmenis – 2,8 % no IKP[[3]](#footnote-4) (neskaitot fiskālā nodrošinājuma rezervi 0,1 % no IKP apmērā), un bija zemāks par ES dalībvalstu vidējo rādītāju – 3,2 %. Salīdzinot ar 2023. gadu, vispārējās valdības budžeta deficīts samazinājās par 225,4 milj. *euro*. Deficīta izmaiņas pozitīvi ietekmēja augstāki ieņēmumi, kā arī mazāki izdevumi gan ES fondu projektiem, gan valsts pamatfunkcijām, kas netika izlietoti plānotajā apmērā.

Latvijas vispārējās valdības parāds[[4]](#footnote-5) 2024. gada beigās bija 18,8 mljrd. *euro* jeb 46,8 % no IKP. Neskatoties uz pēdējo gadu pieaugumu, Latvijas vispārējās valdības parāda līmenis joprojām ir viens no zemākajiem eirozonas dalībvalstu vidū un vēl aizvien ir ievērojami zemāks nekā vidēji ES dalībvalstīs (81,0 %). Valsts un pašvaldību parāds[[5]](#footnote-6) salīdzinājumā ar 2023.gadu pieauga par 7,9 %, savukārt valsts parāds, kas 2024. gada beigās bija 19,1 mljrd. *euro* nominālvērtībā (bez parāda vērtspapīriem piesaistīto atvasināto finanšu instrumentu valūtas rezultāta), pieauga par 8,0 %. Tā pieaugumu noteica pagājušajā gadā veiktie aizņemšanās pasākumi kopējās finansēšanas nepieciešamības nodrošināšanai, tai skaitā, lai finansētu valsts budžeta deficītu un pārfinansētu valsts parāda saistības.

Elastīgi pielāgojoties aktuālajai finanšu tirgus situācijai, kurai līdzīgi kā iepriekšējos gados, bija raksturīgs izteikts svārstīgums un nenoteiktība, Valsts kase 2024. gadā diversificēja aizņemšanās instrumentus, savlaicīgi un ar optimālām valsts parāda apkalpošanas izmaksām nodrošinot resursus kopējās finansēšanas nepieciešamības segšanai. Resursu piesaiste 3,1 mljrd. *euro* apmērā veikta gan emitējot obligācijas starptautiskajos finanšu tirgos, veicot apgrozībā esošo obligāciju papildu laidienu izsolēs ar primāro dīleru starpniecību, gan ar krājobligācijām no privātpersonām.

Maijā, emitējot 10 gadu etalona obligācijas 1,25 mljrd. ASV dolāru apmērā, nodrošināta Latvijas kā emitenta stratēģiskā atgriešanās ASV dolāru tirgū pēc 12 gadu pārtraukuma. Lai pilnībā novērstu valūtas risku, vienlaicīgi ar šo obligāciju emisiju tika noslēgts valūtas mijmaiņas darījums, kā rezultātā šo obligāciju efektīvā procentu likme pēc mijmaiņas darījuma bija zemāka par līdzīga termiņa aizņemšanās izmaksu līmeni *euro*. Septembrī veikta aizņemšanās EUR kapitāla tirgū, emitējot septiņu gadu obligācijas 600 milj. *euro* apmērā. Pieprasījums pēc šīm obligācijām sasniedza vēsturiski lielāko apjomu, kāds ir bijis Latvijas valsts vērtspapīru emisijās EUR valūtā, kā arī investoru skaits bija viens no lielākajiem. 2024. gadā, rīkojot regulāras apgrozībā esošo dažāda termiņa eiroobligāciju papildu laidienu izsoles ar primāro dīleru starpniecību, Valsts kase piesaistīja resursus 1,085 mljrd. *euro* apmērā, līdzīgi 2023. gadā izsolēs piesaistītajam finansējuma apjomam. Kopš izsolēs tiek piedāvāti eiroobligāciju papildu laidieni, ir palielinājusies starptautisko investoru interese par Latvijas valsts vērtspapīriem, ļaujot piesaistīt resursus ar izdevīgām procentu likmēm.

Latvijas iedzīvotāju pieprasījums pēc krājobligācijām ir bijis stabils un noturīgs, liecinot par krājobligāciju atpazīstamību un iedzīvotāju uzticību šim instrumentam. Iedzīvotāju interesi par krājobligācijām uztur finanšu tirgus tendencēm atbilstošas procentu likmes, iespēja saņemt ar nodokļiem neapliekamu fiksētu procentu ienākumu līdz ieguldījuma termiņa beigām, valsts garantēts ieguldījumu drošums un krājobligāciju iegādes ērtums. Krājobligācijas iedzīvotāji var iegādāties jebkurā diennakts laikā vietnē www.krajobligacijas.lv, norēķinoties par iegādi tiešsaistē. Latvijas iedzīvotāju īpašumā esošais krājobligāciju apjoms 2024. gada beigās sasniedza 322 milj. *euro*, gada laikā palielinoties par aptuveni 70 milj. *euro*.

2024. gadā valsts budžets izpildīts, īstenojot likumā “Par valsts budžetu 2024. gadam un budžeta ietvaru 2024., 2025. un 2026. gadam” noteiktos vidēja termiņa budžeta politikas prioritāros attīstības virzienus – drošība, veselība, izglītība.

Konsolidētajā kopbudžetā (valsts un pašvaldību budžetu izpilde[[6]](#footnote-7)) 2024. gadā fiksēts finansiālais deficīts 700,4 milj. *euro*, kas ir par 629,6 milj. *euro* mazāk salīdzinājumā ar 2023. gada rādītāju. Deficīta samazinājumu noteica ārvalstu finanšu palīdzības (turpmāk – ĀFP) un nodokļu ieņēmumu pieaugums, kā arī mazāki nekā plānots izdevumi gan ES fondu projektiem, gan valsts pamatfunkcijām.

Konsolidētā kopbudžeta ieņēmumos 2024. gadā saņemti 17,2 mljrd. *euro*, kas ir par 1,5 mljrd. *euro* jeb 9,9 % vairāk, salīdzinot ar 2023. gadu. Ieņēmumu kāpumu lielā mērā skaidro lielāki saņemtie ĀFP ieņēmumi 1,8 mljrd. *euro*, kas bija par 357,6 milj. *euro* jeb 24,2 % vairāk nekā pērn. Nodokļu ieņēmumi pēc krituma Covid-19 gados un tad straujā pieauguma inflācijas un energoresursu cenu kāpuma periodā pakāpeniski atgriežas pie pieauguma, kāds bija vērojams pirmspandēmijas periodā (vidēji 6 – 7 % gadā faktiskajās cenās). Kaut ekonomiskā izaugsme 2024. gadam ir zema, nodokļu ieņēmumu pieaugums to pārsniedza, galvenokārt pateicoties augstam darbaspēka nodokļu pieaugumam un papildus ieņēmumiem no banku sektora.

Konsolidētā kopbudžeta izdevumi 2024. gadā sasniedza 17,9 mljrd. *euro*, kas ir par 913,5 milj. *euro* jeb 5,4 % vairāk nekā 2023. gadā. Lielākais izdevumu pieaugums novirzīts atlīdzībai un sociāla rakstura maksājumiem un pabalstiem, savukārt izdevumi ĀFP projektu īstenošanai bijuši zemāki kā gadu iepriekš.

Konsolidētā kopbudžetā kapitālie izdevumi 2024. gadā veidoja 1,5 mljrd. *euro*, par 92,5 milj. *euro* jeb 6,3 % pārsniedzot 2023. gada līmeni. Valsts pamatbudžetā kapitālie izdevumi (neieskaitot transfertus starp budžeta līmeņiem) salīdzinājumā ar 2023. gadu pieauguši par 179,7 milj. *euro* jeb 21,3 % – galvenokārt pamatfunkciju bruto pamatkapitāla veidošanai aizsardzības nozares investīciju un ES fondu projektiem. Tostarp valsts pamatbudžeta kapitālie izdevumi Eiropas infrastruktūras savienošanas instrumenta līdzfinansētajam *Rail Baltica* projektam 2024. gadā bija 158,0 milj. *euro*, kas ir par 9,8 milj. *euro* jeb 6,6 % vairāk nekā 2023. gadā. Pašvaldību budžetā kapitālie izdevumi 2024. gadā samazinājušies par 15,2 % jeb 87,4 milj. *euro*. Līdz ar iepriekšējā ES fondu plānošanas perioda noslēgšanos, pašvaldību budžetā vērojams būtisks kapitālo izdevumu kritums ES fondu projektiem (par 159,6 milj. *euro* jeb 61 %).

Pašvaldību budžetā 2024. gads noslēgts ar deficītu 48,3 milj. *euro* apmērā, uzlabojoties par 107,6 milj. *euro* salīdzinājumā iepriekšējo gadu. Deficīta samazinājumu galvenokārt ietekmēja ieņēmumu pieaugums 268,7 milj. *euro* apmērā, kas apsteidza izdevumu pieaugumu 161,1 milj. *euro* apmērā. Ieņēmumu pieaugumu ietekmēja iedzīvotāju ienākuma nodokļa ieņēmumi pašvaldību budžetā, kas 2024. gadā bija 2,1 mljrd. *euro* un par 232,5 milj. *euro* jeb 12,4 % pārsniedza 2023. gada rādītāju. Pieaugums saistīts ar strauju vidējās darba samaksas pieaugumu valstī kopumā 2024. gadā.

Pašvaldību budžetā izdevumi 2024. gadā sasniedza 3,8 mljrd. *euro*, no tiem izdevumi atlīdzībai bija 1,9 mljrd. *euro,* kas, salīdzinot ar 2023. gadu, pieauga par 241,5 milj. *euro* jeb 14,5 %, kas saistīts gan ar minimālās algas celšanu valstī, gan ar izdevumu pieaugumu pedagogu atalgojumam. Izdevumi par precēm un pakalpojumiem samazinājušies par 44,1 milj. *euro* jeb 5,3 %, savukārt, kapitālie izdevumi 2024. gadā samazinājušies par 87,4 milj. *euro* jeb 15,2 %. Mazāk nekā pērn izdots būvniecības, kapitālā remonta un rekonstrukciju projektiem, savukārt transporta būvēm izlietots par 31,5 milj. *euro* vairāk.

Sākot ar 2024. gadu, stājoties spēkā ES ekonomikas pārvaldības ietvara reformai, ES dalībvalstīm vienu reizi četros vai piecos gados jāsagatavo vidēja termiņa Fiskāli strukturālais plāns, kas aizstāj ikgadējo Stabilitātes programmu un Nacionālo reformu programmu, un kurā tiek noteikta fiskālā trajektorija[[7]](#footnote-8). Jaunais ES ekonomikas pārvaldības modelis izvirza tādus fiskālās disciplīnas noteikumus, kas nodrošina, ka ilgtermiņā, šobrīd līdz 2038. gadam, valsts parāds atrodas zem 60 % no IKP un deficīts ir zem 3 % no IKP. Latvijas Fiskāli strukturālajā plānā 2025. – 2028. gadam ietverto pasākumu kopums, scenārijā pie nemainīgas politikas, nodrošina vispārējās valdības budžeta deficīta pieauguma pārtraukšanu un deficīta pakāpenisku samazināšanu posmā no 2025. gada 2,9 % no IKP apmērā līdz 2028. gadam 2,2 % no IKP apmērā. Atbilstoši Latvijas Fiskāli strukturālajam plānam vispārējās valdības parāds turpinās pieaugt, bet līdz 2038. gadam tas nepārsniedz 60 % robežu.

Finanšu ministrijas šā gada februārī izstrādātais makroekonomiskās attīstības scenārijs 2025. –2029. gadam paredz, ka 2025. gadā ekonomiskā izaugsme sasniegs 1,2 % un nākamajos gados tā turpināsies aptuveni 2,2 % apmērā. Izaugsmes atjaunošanos veicinās sabiedriskā un privātā patēriņa pieaugums, kā arī intensīvāka ES fondu investīciju apguve un straujāks eksporta kāpums.

Likumā “Par valsts budžetu 2025. gadam un budžeta ietvaru 2025., 2026. un 2027. gadam” par vienīgo vidēja termiņa budžeta politikas prioritāro attīstības virzienu noteikta drošība.

2024. gadā Latvijas valsts kredītreitings stabili saglabājās augstajā, investīcijām drošajā “A” grupā. *Moody`s Investors Services* un *Fitch Ratings* saglabāja Latvijas kredītreitingu līdzšinējos līmeņos. *Moody’s* arī saglabāja nemainīgu (stabilu) kredītreitinga nākotnes novērtējumu. *Fitch Ratings* 2024. gada 15. novembrī Latvijas kredītreitinga nākotnes novērtējumu mainīja no pozitīva uz stabilu, ko pamatoja ar to, ka vidējā termiņā, ņemot vērā ģeopolitiskās situācijas ietekmi, Latvijas ekonomikas izaugsme nominālā izteiksmē būs lēnāka nekā aģentūra iepriekš prognozēja, kā rezultātā valsts budžeta deficīts vidējā termiņā palielināsies, izraisot vispārējās valdības parāda līmeņa pakāpenisku pieaugumu. *S&P Global*, savukārt, 2024. gada 31. maijā pazemināja Latvijas kredītreitingu par vienu pakāpi no A+ līmeņa līdz A līmenim, nosakot stabilu kredītreitinga nākotnes novērtējumu un pamatojot savu lēmumu ar to, ka Krievijas – Ukrainas karš un reģionālie ģeopolitiskie riski vidējā termiņā turpinās ietekmēt Latvijas fiskālos rādītājus, ekonomisko izaugsmi un starptautisko konkurētspēju, lai gan šīs ietekmes apmēru joprojām ir grūti precīzi novērtēt. Lai gan Latvijas ekonomikas un fiskālie rādītāji līdz šim kopumā ir bijuši noturīgi pret netiešo Krievijas – Ukrainas kara ietekmi, taču, pēc aģentūras *S&P Global domām*, ekonomikas ātrāku izaugsmes atjaunošanos un valsts budžeta deficīta līmeņa samazināšanos var aizkavēt izdevumu pieaugums prioritārām jomām – valsts drošībai un aizsardzībai.

Latvijas Republikas konoslidētais 2024. gada pārskats (turpmāk – Pārskats) sagatavots atbilstoši Likuma par budžetu un finanšu vadību 31. panta prasībām un struktūrai, kas noteikta Ministru kabineta 2021. gada 28. septembra noteikumos Nr. 652 “Gada pārskata sagatavošanas kārtība”, par periodu no 2024. gada 1. janvāra līdz 2024. gada 31. decembrim, apkopojot informāciju no ministriju, citu centrālo valsts iestāžu un pašvaldību pārskatiem, ikgadējā pārskata par valsts budžeta finanšu uzskaiti un ikgadējā pārskata par Valsts ieņēmumu dienesta administrētajiem nodokļiem, nodevām un citiem tā administrētajiem uz valsts budžetu attiecināmiem maksājumiem.

Pārskatā ietvertie valsts budžeta iestāžu, no valsts budžeta daļēji finansētu atvasinātu publisku personu un budžeta nefinansētu iestāžu gada pārskati un pašvaldību budžeta iestāžu un kopīgo iestāžu gada pārskati sagatavoti atbilstoši Grāmatvedības likumam, likumam “Par pašvaldību budžetiem”, likumam “Par valsts budžetu 2024. gadam un budžeta ietvaru 2024., 2025. un 2026. gadam” un citiem normatīvajiem aktiem budžeta un grāmatvedības jomā.

Pārskatu veido divi sējumi, kopā 571 lpp. Pārskata 1. sējumā iekļauti 2024. gada finanšu pārskati – valsts konsolidētā grāmatvedības bilance, konsolidētais pārskats par darbības finansiālajiem rezultātiem, konsolidētais naudas plūsmas pārskats, konsolidētais pašu kapitāla izmaiņu pārskats un finanšu pārskatu pielikums ar skaidrojumiem.

Pārskata 2. sējumā iekļauta informācija par budžetu izpildi 2024. gadā, kas sastāv no konsolidētā kopbudžeta izpildes pārskata un tā pielikumiem – pielikuma, kurā sniedz skaidrojumu par konsolidētā kopbudžeta izpildi, konsolidētā valsts budžeta izpildes pārskata un konsolidētā pašvaldību budžeta izpildes pārskata.

|  |  |
| --- | --- |
| Finanšu ministrs (paraksts\*) | A.Ašeradens |

\*Dokuments ir parakstīts ar drošu elektronisko parakstu

1. saskaņā ar Eiropas Savienības nacionālo un reģionālo kontu sistēmas 2010 (turpmāk - EKS2010) metodoloģiju; datu avots: [Statistics | Eurostat (europa.eu)](https://ec.europa.eu/eurostat/databrowser/explore/all/t_economy?lang=en&display=list&sort=category) [↑](#footnote-ref-2)
2. saskaņā ar Centrālās statistikas pārvaldes datiem – 40,2 mljrd. *euro* faktiskajās cenās [↑](#footnote-ref-3)
3. likumā “Par valsts budžetu 2024. gadam un budžeta ietvaru 2024., 2025. un 2026. gadam” plānotais rādītājs 45,5 mljrd. *euro* faktiskajās cenās [↑](#footnote-ref-4)
4. saskaņā ar EKS’2010 metodoloģiju [↑](#footnote-ref-5)
5. saskaņā ar nacionālo metodoloģiju, bez atvasinātajiem finanšu instrumentiem [↑](#footnote-ref-6)
6. saskaņā ar naudas plūsmas metodi [↑](#footnote-ref-7)
7. Fiskālā trajektorija (jeb “neto izdevumu virzība” saskaņā ar Eiropas Parlamenta un Padomes 2024. gada 29. aprīļa Regulas (ES) 2024/1263 par ekonomikas politikas efektīvu koordināciju un budžeta daudzpusēju uzraudzību un ar ko atceļ Padomes Regulu (EK) Nr. 1466/97 terminoloģiju) ir noteikts pieļaujamais pieauguma līmenis izdevumiem, kur tiek izslēgtas vairākas pozīcijas – procentu izdevumi, diskrecionārie ieņēmumu pasākumi (valdības apstiprinātās izmaiņas nodokļos, nenodokļos, maksas pakalpojumos un citos pašu ieņēmumos), izdevumi par ES fondu programmām un valsts līdzfinansējums ES fondu programmām, kā arī bezdarbnieku pabalstu izdevumu cikliskie elementi; avots: <https://www.fm.gov.lv/lv/fiskali-strukturalais-plans> [↑](#footnote-ref-8)